NÁVRH HABILITAČNEJ KOMISIE NA UDELENIE TITULU DOCENT RNDr. KVETOSLAVE MATLOVIČOVEJ, PhD. V ODBORE 4.1.35 GEOGRAFIA

1. ZÁVERY OPONENTSKÝCH POSUDKOV NA HABILITAČNÚ PRÁCU (uviesť aj

 mená oponentov, v súvislosti s § 1 ods. 10 vyhlášky) a HODNOTENIE OBHAJOBY HABILITAČNEJ PRÁCE

Na habilitačnú prácu RNDr. Kvetoslavy Matlovičovej, PhD. pod názvom *„Branding územia – kooperačná platforma regionálnej geografie a marketingu územia v rozvoji miest a turizmu“,* vypracovali posudky:

1. prof. h.c. prof. Ing. Ondrej Hronec, DrSc., Fakulta manažmentu PU Prešov.
2. prof. RNDr. Pavol Korec, PhD., Prírodovedecká fakulta UK Bratislava.
3. doc. RNDr. Zdeněk Szczyrba, PhD., Přírodovědecká fakulta UP Olomouc, Česko.
4. prof. RNDr. Ladislav Tolmáči, PhD., Fakulta prírodných vied UMB Banská Bystrica.

**Záver:**

***Prof. h.c. prof. Ing. Ondrej Hronec, DrSc., Fakulta manažmentu PU Prešov:***

RNDr. Kvetoslava Matlovičová, PhD. je vyzretá vedecká a pedagogická osobnosť, ktorá vysoko prekračuje všetky kritéria kladené na docenta. Má bohatú pedagogickú činnosť, veľkú produktivitu vo vede a výskume a bohaté skúsenosti z praxe. To jej umožnilo nadštandardné publikačné aktivity doma a v zahraniční, či už ide o monografie, alebo vedecké články v impaktovaných časopisoch. Participovala na riešení viacerých grantových projektov podporených zo zahraničných i domácich schém. V súčasnosti vedie projekt KEGA. Eviduje autorstvo 5 publikácií zaradených do najvyššej kvalitatívnej kategórie A v rámci oblasti výskumu Vedy o Zemi a vesmíre. O tom, že tieto práce vyvolali ohlas svedčí 271 evidovaných citácií, z toho 33 registrovaných v databáze Web of Science. Týmito svojimi aktivitami dokumentuje vysokú erudovanosť vo všetkých úsekoch, na ktorých pôsobí. Z uvedeného vyplýva, že menovaná vysoko prekračuje všetky požadované kritéria pre udelenie titulu docent.

Na základe analýzy práce, posúdenia vedecko-pedagogických daností a schopností vyjadrené v publikačnej činnosti a v iných aktivitách **odporúčam,** aby v súlade s § 54 Zákona č. 131/2002 Z.z. o vysokých školách, v znení neskorších predpisov bola práca „Branding územia - kooperačná platforma regionálnej geografie a marketingu územia v rozvoji miest a turizmu **“** prijatá ako habilitačná práca a navrhujem udeliť RNDr. Kvetoslave Matlovičovej, PhD. vedecko-pedagogický titul docent v odbore 4.1.35. Geografia.

## Záver

***Prof. RNDr. Pavol Korec, PhD., Prírodovedecká fakulta UK Bratislava.***

Habilitačná práca RNDr. Kvetoslavy Matlovičovej, PhD. rieši veľmi aktuálnu a doteraz v geografii málo rozpracovanú problematiku „značky územia“ v širšom kontexte s marketingom územia, konkurencieschopnosťou regiónov a všeobecne s lokálnym a regionálnym rozvojom. Predložená habilitačná práca, komentár a priložené práce, dokladujú veľmi dobrú odbornú erudíciu autorky v sledovanej výskumnej oblasti. Za hlavný prínos habilitačnej práce, a celkovo odbornej práce habilitantky, považujem významné rozpracovanie teórie a metodológie nielen problematiky značky územia a jej vzťahu k marketingu územia, ale aj teórie a metodológie geografie ako vednej disciplíny. V tomto kontexte oceňujem kritický prístup autorky k hodnoteným teoreticko-metodologickým otázkam a ich vlastné rozpracovanie. Za významný prínos považujem aj teoreticky a metodologicky dobre ukotvený empirický výskum a získané relevantné výsledky jej vedeckého bádania. Možno konštatovať, že vedecké práce autorky jednoznačne majú potrebnú pridanú hodnotu. RNDr. Kvetoslava Matlovičová, PhD. habilitačnou prácou dokázala, že je vyzretou vedeckou osobnosťou. V súlade s uvedenými skutočnosťami odporúčam, aby predložená habilitačná práca bola prijatá na obhajobu a v prípade úspešnej obhajoby odporúčam schváliť návrh na udelenie vedecko-pedagogického titulu docent v odbore 4.1.35 geografia RNDr. Kvetoslave Matlovičovej, PhD.

### **Záver**

***doc. RNDr. Zdeněk Szczyrba, PhD., Přírodovědecká fakulta UP Olomouc, Česko:***

Záverečné hodnotenie predloženej habilitačnej práce je pozitívne. Habilitantka predstavila vedeckej obci mnohé výsledky svojho dlhodobého výskumného úsilia, v rade prípadov to už urobila prostredníctvom článkov, ktoré publikovala v renomovaných geografických a príbuzných časopisoch. Habilitačná práca je ukážkovým dielom, ako využívať v geografii potenciál interdisciplinarity a tým zvýšiť vedeckú hodnotu výsledkov dosiahnutých primárne na geografickom základe.

Odporúčam, aby bola habilitačná práca prijatá na obhajobu a aby na základe jej úspešnej obhajoby bol RNDr. Kvetoslave Matlovičovej, PhD. udelený vedecko-pedagogický titul „docent“ v odbore 4.1.35 Geografia.

***prof. RNDr. Ladislav Tolmáči, PhD., Fakulta prírodných vied UMB Banská Bystrica.***

RNDr. Kvetoslava Matlovičová, PhD. vo svojej práci splnila podmienky stanovené zákonom, ktoré vyžaduje získanie vedeckopedagogického titulu docent. Preukázala schopnosť samostatnou tvorivou vedeckou a prácou získať originálne výsledky. Prácu odporúčam predložiť na obhajobu a autorke po úspešnej obhajobe udeliť titul doc.

***2*. ODBORNÉ POSÚDENIE HABILITAČNEJ PREDNÁŠKY**

Habilitačná prednáška odznela na tému *„Place-of-Origin (POO) efekt značky územia – národná, regionálna a lokálna perspektíva“.* V prednáške sa habilitantka zamerala na teoretický rámec a vymedzenie POO, jeho determinanty, stratégie využitia pozitívneho a zmiernenie negatívneho vplyvu imidžu COO na produkty, taktiky zahmlievania POO, charakterizovala proces zavedenia nového produktu na trh prostredníctvom využitia taktiky zahmlievania a poukázala na aplikáciu moderných metód biometrickej analýzy vplyvu kampane na využití vhodného POO. V záverečnej časti situovala interpretáciu POO efektu do kontextu paradigmatickej zmeny logiky marketingu.

Habilitačná komisia hodnotí habilitačnú prednášku RNDr. Kvetoslavy Matlovičovej, PhD. pozitívne. Prednáška bola logicky štruktúrovaná, podporená prezentáciou v ppt, kde habilitantka využila celé spektrum didaktických možností. Uchádzačka preukázala vysokú odbornú erudíciu, široký rozhľad v predmetnej problematike, kritický prístup a pedagogickú spôsobilosť. Dokázala poukázať na aktuálne trendy v danej problematike. Akcentovala vlastný prínos do riešenia problematiky. Predstavila tiež konzistentnú predstavu o ďalšom smerovaní výskumu a aplikácie získaných poznatkov. Prednáška, vystupovanie a  erudované reakcie v diskusii potvrdili, že uchádzačka v plnej miere spĺňa kritériá kladené na docenta.

**3. zhodnotenie úrovne pedagogickej, vedeckej a publikačnej činnosti uchádzača, občianskych a morálnych vlastností uchádzača**

RNDr. Kvetoslava Matlovičová, PhD. absolvovala vysokoškolské štúdium druhého stupňa v odbore učiteľstvo všeobecnovzdelávacích predmetov matematika-geografia v r. 1994 na Pedagogickej fakulte v Prešove Univerzity P.J. Šafárika v Košiciach. Obhájila diplomovú prácu na tému „Geografické aspekty lokalizácie vybraných služieb pre cestovný ruch na príklade mesta Prešova“. Štúdium tretieho stupňa ukončila na Fakulte humanitných a prírodných vied Prešovskej univerzity v Prešove v r. 2008 v odbore 4.1.38 Regionálna geografia na základe úspešnej obhajoby dizertačnej práce „*Marketing miesta v regionálnom rozvoji: teoretická báza a empirická aplikácia*“. Uchádzačka v r. 2007 úspešne absolvovala aj rigorózne konanie a obhájila rigoróznu prácu na tému „*Miesto – interferencia záujmov regionálnej geografie a marketingu*“. Svoju kvalifikáciu si doplnila aj absolvovaním postpromočného štúdia na Ekonomickej fakulte Technickej univerzity v Košiciach v študijnom odbore Financie, bankovníctvo a investovanie a v r. 2006 obhájila záverečnú prácu na tému „Vývoj regionálnych disparít na Slovensku a problémy regionálneho rozvoja Prešovského kraja“.

RNDr. Kvetoslava Matlovičová, PhD. pôsobí ako odborná asistentka na Katedre geografie a aplikovanej geoinformatiky Fakulty humanitných a prírodných vied Prešovskej univerzity v Prešove od r. 2008. Uchádzačka pedagogicky a vedecky pôsobí v študijnom odbore 4.1.35. Geografia na Prešovskej univerzite kontinuálne 8 rokov od získania vysokoškolského vzdelania tretieho stupňa. Má 8 rokov pedagogickej praxe vysokoškolskej učiteľky pôsobiacej na ustanovený pracovný čas vo funkcii odbornej asistentky. Celková dĺžka pedagogickej praxe uchádzačky je 13 rokov. Na svojom pracovisku v súčasnosti zabezpečuje prednášky a semináre v nasledujúcich predmetoch: Základy manažmentu a marketingu v študijnom programe 1. stupňa geografia a aplikovaná geoinformatika, Geografia cestovného ruchu, Geobranding a územný marketing, Geografia inovácií a technopolí, Diplomový seminár v študijnom programe 2. stupňa geografia a aplikovaná geoinformatika a predmet Participation in the Research Project v rámci modulárnej ponuky v anglickom jazyku pre zahraničných študentov prichádzajúcich v rámci programu Erasmus +. V uplynulých rokoch zabezpečovala ďalšie predmety v rámci študijných programov učiteľstvo geografie a geografia v regionálnom rozvoji: Turizmus, Marketing územia, Humánna geografia Ázie a Afriky, Humánna geografia Ameriky, Antarktídy, Austrálie a Oceánie, Geografia kontinentov a oceánov. Na Filozofickej fakulte PU zabezpečovala vyučovanie predmetov Turizmus, Základy manažmentu a marketingu v rámci študijného programu 1. stupňa stredoeurópske štúdiá. Uchádzačka sa podieľala na tvorbe učebných materiálov. Je autorkou a spoluautorkou 3 vysokoškolských učebníc: *Značka územia, Turistika a jej formy, Geografické myslenie* ako výstupov z riešenia projektu z OP Vzdelávanie ITMS: 26110230069 „Akcelerácia rozvoja ľudských zdrojov vo vede a výskume, inovácia a zlepšenie kvality vzdelávacieho procesu“ (2013-2015). Je tiež prvou autorkou vysokoškolských učebných textov *Geografia inovácií a technopolí.* Z autorských podielov na týchto publikáciách vyplýva, že uchádzačka súhrnne pripravila 44,9 AH textov, čo výrazne, viac ako 14-násobne, prevyšuje minimálne požiadavky na získanie titulu docenta (3 AH). Bola vedúcou 24 úspešne obhájených diplomových prác, 4 záverečných prác na bakalárskom stupni a 2 rigoróznych prác. V súčasnosti vedie 3 diplomantov. Uchádzačka trojnásobne prevyšuje minimálne kritérium na získane titulku docenta v tomto indikátore. Diplomové práce, ktoré uchádzačka viedla, získali 9 ocenení – 1 x Cenu rektora PU, 1 x Cenu Dexia banky a 7 x cenu primátora mesta Prešov. Uchádzačka vypracovala koncepciu a zaviedla viacero nových predmetov do kurikulárnej štruktúry terciárnej edukácie geografov. Ide o predmety Marketing územia, Geobranding a územný marketing a Geografia inovácií a technopolí. V rámci prípravy nového študijného programu geografia a aplikovaná geoinformatika participovala na vypracovaní koncepcie a príprave špecializačného modulu povinne voliteľných predmetov Turizmus a teritoriálny marketing, ktorý bol úspešne akreditovaný a v súčasnosti postupne nabieha jeho implementácia. Habilitantka má bohaté skúsenosti aj z pôsobenia na zahraničných univerzitách. V rámci programu CEEPUS prednášala na viacerých zahraničných univerzitách v Slovinsku (Maribor), Rumunsku (Oradea),  Česku (Olomouc). V rámci bilaterálnej spolupráce absolvovala prednáškové pobyty v Japonsku (Daito Bunka University v Tókiu), Taiwane (Soochow University v Taipei), a Kanade (University of Toronto). V rámci organizácie vzdelávacích aktivít bola predsedníčkou organizačného výboru 4th International GEOREGNET Summer School „Geography as a Socially Relevant Discipline“ v rámci programu CEEPUS, konanej 3.9. – 16.9.2012 na PU v Prešove. Uchádzačka tiež vykonávala funkciu katedrovej koordinátorky mobilít v rámci programu Erasmus+ a v súčasnosti je katedrovou koordinátorkou mobilít v rámci siete GEOREGNET programu CEEPUS. Uchádzačka je členkou komisie pre štátne skúšky v rámci študijného programu druhého stupňa geografia a aplikovaná geoinformatika. Pôsobí aj v zahraničí ako členka skúšobnej komisie pre štátne doktorské skúšky a obhajoby dizertačných prác v doktorskom študijnom programe „Sociální geografie a regionální rozvoj“ na Prírodovedeckej fakulte Karlovej univerzity v Prahe. Habilitantka riešila viaceré projekty vzťahujúce sa k problematike vzdelávania. Participovala na projekte z OP Vzdelávanie ITMS 26110230047: „Interný systém zabezpečenia kvality na Prešovskej univerzite v Prešove“ (2012-2014), ktorého výstupom je implementácia Vnútorného systému kvality na Prešovskej univerzite v Prešove. Ďalším projektom, na ktorom participovala bol projekt z OP Vzdelávanie ITMS: 26110230069 „Akcelerácia rozvoja ľudských zdrojov vo vede a výskume, inovácia a zlepšenie kvality vzdelávacieho procesu“ (2013-2015), ktorého výstupom sú vysokoškolské učebnice. V súčasnosti vedie grantový projekt KEGA č. 046PU-4/2015 „Diverzifikácia a posilnenie interdisciplinárneho a aplikačného charakteru geografickej edukácie, ktorého plánovaným výstupom je vydanie učebnice: „Destinačný marketing pre geografov“, (doba riešenia: 2015-2017).

V rámci vedecko-výskumnej a publikačnej činnosti je možné vyčleniť štyri záujmové orientácie uchádzačky. Prvou oblasťou je marketing a branding územia, najmä teoreticko-metodologická báza a aplikácie v oblasti rozvoja miest a turizmu. K uvedenej problematike sa vzťahujú viaceré grantové projekty, na riešení ktorých uchádzačka participovala, resp. ich rieši v súčasnosti: grantový projekt VEGA č. 1/3050/06, Kvalita života – konceptuálny rámec geografickej interpretácie priestorovej štruktúry mesta (2006-2008), grantový projekt VEGA č. 1/0611/09, Koncept miesta v regionálnogeografickej analýze a syntéze a teritoriálnom marketingu - teoreticko-metodologický rámec a aplikácia na vybrané modelové územia (2008-2010), grantový projekt KEGA č. 046PU-4/2015 „Diverzifikácia a posilnenie interdisciplinárneho a aplikačného charakteru geografickej edukácie - vydanie učebnice: Destinačný marketing pre geografov“, (doba riešenia: 2015-2017), (vedúca projektu), medzinárodný grantový projekt Visegrad Fund č. 21210145: „Factors of the success of thermal parks in Visegrad Group countries: exchange of good practice“, doba riešenia: 6/2012-5/2013 a medzinárodný grantový projekt Visegrad Fund č. 31210067: „Enhancing competitiveness of V4 historic cities for tourism development“, doba riešenia: 1/2013-10/2014. Medzi hlavné výstupy vzťahujúce sa k tejto problematike patria. Druhou záujmovou orientáciou bádateľských aktivít uchádzačky je regionálna geografia a regionálny rozvoj. K uvedenej problematike sa vzťahovali viaceré grantové projekty, na riešení ktorých uchádzačka participovala alebo ich rieši v súčasnosti: grantový projekt VEGA 1/0367/03 Vývojové tendencie regionálnych komplexov východného Slovenska v období globalizácie a transformácie slovenskej spoločnosti a ich potenciál pre ďalší rozvoj a grantový projekt VEGA č. 1/0325/12, Dynamika intraurbánnych štruktúr na Slovensku v prvom decéniu 21. storočia (2012 - 2014) (zástupkyňa vedúceho riešiteľa). Výskum bol zameraný na vývoj regionálnych disparít na Slovensku a na vyhodnotenie účinnosti regionálnej politiky. Treťou záujmovou orientáciou je geografia rómskych marginalizovaných komunít. K uvedenej problematike sa vzťahovali viaceré grantové projekty, na riešení ktorých uchádzačka participovala alebo ich rieši v súčasnosti: medzinárodný grantový projekt Visegrad Fund č. 21120080: „Roma population on the peripheries of the Visegrad countries“, doba riešenia: 01/2012-12/2012 (koordinátor slovenského riešiteľského tímu), projekt bilaterálnej vedecko-technickej spolupráce APVV, SK-RO-0025-12 „Multicultural regions, national heritage and contemporary challenges in Romanian and Slovakian society“, (partner: University of Oradea, Romania), doba riešenia: 2013-2014 a grantový projekt VEGA č. 1/0165/15: „Pro-poor turizmus ako nástroj trvalo udržateľného rozvoja marginalizovaných komunít a sídiel na východnom Slovensku“, (doba riešenia: 2015-2017) - zástupkyňa vedúceho projektu. Štvrtou oblasťou záujmov uchádzačky je geografia turizmu. K uvedenej problematike sa vzťahovala už jej diplomová práca ako aj viaceré grantové projekty, na riešení ktorých uchádzačka participovala alebo ich rieši v súčasnosti: grantový projekt VEGA č. 1/0165/15: „Pro-poor turizmus ako nástroj trvalo udržateľného rozvoja marginalizovaných komunít a sídiel na východnom Slovensku“, (doba riešenia: 2015-2017), zástupkyňa vedúceho projektu, medzinárodný grantový projekt Visegrad Fund č. 21210145: „Factors of the success of thermal parks in Visegrad Group countries: exchange of good practice“, doba riešenia: 6/2012-5/2013 a medzinárodný grantový projekt Visegrad Fund č. 31210067: „Enhancing competitiveness of V4 historic cities for tourism development“, doba riešenia: 1/2013-10/2014.

Celkove habilitantka riešila 4 grantové projekty vo funkcii vedúceho riešiteľa alebo zástupcu vedúceho riešiteľa a ďalších 8 výskumných grantových projektov ako riešiteľka. Particpivala na riešení 4 úspešne ukončených medzinárodných výskumných projektov. Výsledky svojho bádateľského úsilia pretavila uchádzačka do 60 publikačných výstupov, v tom 2 monografií, 45 vedeckých prác, z toho 24 uverejnených v zahraničí. Eviduje 8 vedeckých prác registrovaných v databázach Web of Science alebo Scopus. Z hľadiska plnenia kritérií je sledovaná najbonitnejšia kategória A výstupov podľa kritérií Akreditačnej komisie pre oblasť výskumu 9.2. Vedy o Zemi a vesmíre. Uchádzačka prekračuje minimálne kritérium takmer dvojnásobne a eviduje 5 výstupov tejto kategórie. Patrí tu spoluautorstvo monografie „*Atlas rómskych komunít na Slovensku*“ (spolu s A. Mušinkom, D. Škoblom, J. Hurrlem a J. Klingom). Podiel uchádzačky predstavuje 43 %, čo činí 4,77 AH. Ide o mapový výstup medzinárodného významu, ktorý tvorí 38 máp interpretujúcich výsledky podrobného sociografického mapovania rómskych komunít, ktorý vydalo UNDP Europe. Druhým výstupom A kategórie je spoluatorstvo kapitoly č. 53 „*Religiosity in Slovakia After the Social Change in 1989*“ v monografii „*The Changing World Religion Map. Sacred Places, Identities, Practices and Politics*“, vydanej renomovaným vydavateľstvom Springer. Tretím výstupom kategórie A je spoluautorstvo vedeckej štúdie v impaktovanom časopise Geografie (IF 0,558) „*Spoločenská relevancia a budovanie značky geografie*“. Štvrtým výstupom je spoluautorstvo vedeckej štúdie v impaktovanom časopise Anthropological Notebook (IF 0,543) „*The perception of identity through urban toponyms in the regional cities of Slovakia“.* Piatym výstupom kategórie A je spolautorstvo vedeckej práce uverejnenej v preferovanom časopise registrovanom v databáze Scopus (Geografický časopis) pod názvom „*Intraurbánna kriminalita a jej prevencia v konceptuálnom rámci CPTED. Príklad mesta Prešov*“. Okrem publikácií o výsledkoch svojho výskumu referovala na viacerých medzinárodných konferenciách a kongresoch. Aktívne sa zúčastnila IGC kongresu organizovaného IGU v Tunise v r. 2008 a kongresov EUGEO v Amsterdame v r. 2007, Londýne v r. 2011 a Budapešti v r. 2015. Na svoje publikácie eviduje uchádzačka 271 citácií, z toho 74 v zahraničných publikáciách, 33 indexovaných v databáze Web of Science a 32 indexovaných v databáze Scopus. Týmito parametrami niekoľkonásobne prevyšuje kritériá na udelenie titulu docent.

Uchádzačka získavala skúsenosti aj počas odborných stáží na zahraničných pracoviskách. Išlo o stáže na univerzitách vo Francúzsku (Lille 1), Česku (Karlova univerzita v Prahe), Poľsku (Jagelovská univerzita v Krakove, Pedagogická univerzita v Krakove), Slovinsku (Maribor) a Rumunsku (Oradea). Uchádzačka preukazuje veľké skúsenosti aj v posudzovateľskej a expertíznej činnosti. Pôsobí ako členka redakčnej rady vedeckého časopisu „*Central European Regional Policy and Human Geography*“ (od r. 2011), ktorý vydáva univerzita v Debrecíne, Maďarsko. Je nezávislou expertkou Európskeho inštitútu marketingu miest BEST PLACE so sídlom vo Varšave. Habilitantka recenzovala mnohé rukopisy vedeckých článkov v časopisoch: GeoJournal of Tourism and Geosites (SCOPUS), Geografický časopis (SCOPUS), Regionálni studia, Folia Geographica, Geographia Cassoviensis, Acta Geographica Universitatis Comenianae, European Countryside, Časopis Současná Evropa (VŠE Praha), International Journal of Euro-Mediterranean Studies. Posudzovala návrhy výskumných projektov v rámci agentúr KEGA, VEGA, Maďarskej grantovej agentúry Országos Tudományos Kutatási Alapprogramok (OTKA), Grantovej agentúry Karlovej univerzity. Bola členkou hodnotiacej komisie Via Bona Slovakia 2013 a 2016 pre kategóriu ZELENÁ FIRMA nadácie Pontis Slovakia. V rámci spolupráce s praxou vykonávala funkciu kronikárky mesta Prešov (1993-2001), realizovala predrealizačný monitoring pre mesto Prešov v rámci kandidatúry mesta na titul Európske hlavné mesto kultúry 2013. RNDr. Kvetoslava Matlovičová, PhD. sa angažuje v orgánoch akademickej samosprávy. Je členkou Akademického senátu Fakulty humanitných a prírodných vied PU a predsedníčkou jeho legislatívne komisie a členkou legislatívnej komisie Akademického senátu PU. Uchádzačka získala doposiaľ viaceré ocenenia svojej práce. V r. 2015 jej bola udelená Cena rektora PU za a vedeckú monografiu v oblasti spoločenské a behaviorálne vedy za rok 2014.

**Podľa prehľadu scientometrických a iných kritérií schválených Vedeckou radou Prešovskej univerzity v Prešove dňa 19. mája 2014 uvedených v porovnávacej tabuľke, habilitantka RNDr. Kvetoslava Matlovičová, PhD. spĺňa vo všetkých ukazovateľoch a vo väčšine z nich výrazne prekračuje minimálne podmienky na získanie vedecko-pedagogického titulu docent.**

**4. NÁVRH UDELIŤ/ NEUDELIŤ UCHÁDZAČOVI TITUL DOCENT V ODBORE**

 *Habilitačná komisia navrhuje Vedeckej rade Fakulty humanitných a prírodných vied Prešovskej univerzity v Prešove udeliť RNDr. Kvetoslave Matlovičovej, PhD. titul docent v odbore 4. 1. 35 geografia.*

## Miesto a dátum: zasadačka FHPV PU, Prešov , Ul. 17 . novembra 1, 31. mája 2016

|  |  |  |
| --- | --- | --- |
| **Predseda/níčka habilitačnej komisie:** |  |  Podpis |
| prof. RNDr. Eva Michaeli, PhD. |  |  prítomná |
| **Členovia/ky habilitačnej komisie:** |  |  |
| doc. RNDr. Ján Buček, PhD. |  |  prítomný |
|  prof. RNDr. Tadeusz Siwek, PhD.  |  |  prítomný |
| Oponenti: |  |  |
| prof. h.c. prof. Ing. Ondrej Hronec, DrSc. |  |  prítomný |
| prof. RNDr. Pavol Korec, PhD. |  |  prítomný |
| doc. RNDr. Zdeněk Szczyrba, PhD. |  |  prítomný |
| prof. RNDr. Ladislav Tolmáči, PhD. |  |  prítomný |